《题御史傅实进士画像》
明代·柯潜

扳龙快逐风雷起，敷陈三策天颜喜。黄金殿上拜恩来，自庆遭逢尧舜理。

画桥流水御堤平，垂杨万树皆莺声。白马银鞍光皎皎，踏花归去春风轻。

蓝袍袖带天香暖，一路笙韶杂歌板。道傍观者如堵墙，谓是神仙出瑶馆。

光荣如此世亦稀，过眼繁华难久持。要令勋业满钟鼎，乃是礌落奇男儿。

君不见贞元龙虎榜中多贤俊，天下至今钦仰之。

作者简介：柯潜（1423—1473）明状元。字孟时，号竹岩，莆田城厢区灵川镇柯朱村人。生于明成祖永乐二十一年，卒于宪宗成化九年，年五十一岁。性高介，邃于文学。